Börs teavitab menetluse käigus börsi noteerimis- ja järelevalvekomisjoni otsustest eraldi.

Coop panga juhatuse esimees Margus Rink rääkis teisipäeval ERR-ile, et praegu valmistatakse ette Coop Panga aktsiate avalikku noteerimist ja sellega on püsitud graafikus.

"Töötame selle nimel, et Coop Panga aktsiate esmane avalik pakkumine Tallinna börsil võiks toimuda järgneva 50 päeva sees. Meil ei ole võimalik täna öelda aktsiate märkimise alguse kuupäeva, aktsia hinda ega emissiooni mahtu - pakkumise täpsed tingimused avaldame pakkumise väljakuulutamisel," sõnas Rink.

Viimati tuli Eesti pankadest aktsiatega börsile LHV pank, kelle IPO toimus ja aktsiad noteeriti 2016. aasta mais. Sama aasta oktoobris tuli võlakirjadega börsile Inbank.

Coop Panga aktsionärid on praegu 60,4 protsendi ulatuses Coop Eesti, sh Coop Investeeringud 38,8 protsendiga ja Tarbijate Ühistud 21,6 protsendiga; Andres Sonn 19,9 protsendiga, Inbank 7,9 protsendiga, väiksemas mahus väikeaktsionärid. Inbank ja Andres Sonn kavatsevad IPO käigus aktsionäride ringist väljuda.

Börsilt kaasatavat raha kasutatakse tegevusmahtude kasvatamiseks, et saavutada kriitilist ärimahtu.